L’Agrupació Musical Los Silos viu Santa Cecília amb varietat d’activitats
2025-07-24

L’Agrupació Musical Los Silos de Burjassot comença aquest cap de setmana les activitats en honor a la seua patrona, Santa Cecília, festivitat que celebra el món de la música el pròxim 22 de novembre.

La Banda de l’Escola, dirigida per José Carlos Vidal, serà la protagonista de la primera de les activitats, un gran concert que dissabte que ve 15 de novembre obrirà les portes del Centre Cultural Tívoli a les 19 hores. Aquest dia tan especial començarà a les 16:30 hores amb la recollida, en cercavila, dels músics que entraran enguany en la Banda Simfònica. Una vegada ja en el Tívoli, es procedirà també a la presentació de les Muses d’enguany: Ana Ros, María Sanchis i Paula Sánchez que acompanyaran a Paula Molins, Reina 2014. A més, en el descans del concert es lliuraran els diplomes dels músics que accedeixen enguany a la banda de l’escola i que, en 2014, són un total de 14. El diumenge 16 de novembre, l’Agrupació Musical oferirà a les 17 hores un concert de música de cambra en el seu local d’assaig, situat en el passeig de Concepción Arenal.

Una setmana més tard, el dissabte 22 de novembre, dia de Santa Cecília, la Banda Simfònica es pujarà a l’escenari del Tívoli per a, sota la direcció de Javier Lopez Salón, oferir un repertori d’allò més variat, dividit en dues parts. En la primera, interpretaran La Morera, Reflections of this Time i The World of Dreams. En la segona part continuaran amb Chimo (marxa àrab) i Fènix, tancant amb el pasdoble Burjassot, de López Laguarda i amb l’Himne Regional, del Mestre Serrano.

Els actes en honor a la santa finalitzaran el diumenge 23 de novembre, dia en el qual l’Agrupació participarà en una missa, a les 13 hores, en l’Ermita de Sant Roc; missa que estarà cantada per la Coral Los Silos, de la pròpia Agrupació. A les 15 hores tindrà lloc el dinar de germanor en el Centre Cultural Tívoli.